CELEX: 
Language: el
Date: 2021-04-21 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 231/2013 όσον αφορά τους κινδύνους βιωσιμότητας και τους παράγοντες βιωσιμότητας που πρέπει να λαμβάνονται υπόψη από τους διαχειριστές οργανισμών εναλλακτικών επενδύσεων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο παρών κανονισμός εντάσσεται σε μια ευρύτερη πρωτοβουλία της Επιτροπής για τη βιώσιμη ανάπτυξη. Θέτει τα θεμέλια για ένα πλαίσιο της ΕΕ στο οποίο οι παράμετροι βιωσιμότητας βρίσκονται στο επίκεντρο του χρηματοπιστωτικού συστήματος για τη στήριξη του μετασχηματισμού της ευρωπαϊκής οικονομίας σε ένα πιο οικολογικό, ανθεκτικό και κυκλικό σύστημα, σύμφωνα με τους στόχους της Ευρωπαϊκής Πράσινης Συμφωνίας
                  1
               .
            
            
               Μετά την έγκριση της συμφωνίας του Παρισιού του 2016 για την κλιματική αλλαγή και των Στόχων Βιώσιμης Ανάπτυξης (ΣΒΑ) της Ατζέντας των Ηνωμένων Εθνών για το 2030, η Επιτροπή ανακοίνωσε, στο σχέδιο δράσης «Χρηματοδότηση της αειφόρου ανάπτυξης»
                  2
               , την πρόθεσή της για αποσαφήνιση της ενσωμάτωσης της βιωσιμότητας στα αποκαλούμενα «καθήκοντα καταπιστευματοδόχου» στην τομεακή νομοθεσία. Η ανακοίνωση για την Ευρωπαϊκή Πράσινη Συμφωνία επιβεβαιώνει ότι απαιτούνται μακροπρόθεσμα μηνύματα που να κατευθύνουν τις χρηματοδοτικές ροές και τις ροές κεφαλαίου προς τις πράσινες επενδύσεις ώστε να αποφεύγονται τα μη αξιοποιήσιμα στοιχεία ενεργητικού. Ο παρών κατ’ εξουσιοδότηση κανονισμός θα συμβάλει στην επίτευξη αυτού του ειδικού στόχου.
            
            
               Ο κατ’ εξουσιοδότηση κανονισμός (ΕΕ) 231/2013
                  3
                συμπληρώνει την οδηγία 2011/61/ΕΕ
                  4
                διευκρινίζοντας, μεταξύ άλλων, τους όρους λειτουργίας, συμπεριλαμβανομένων των κανόνων σχετικά με τη δέουσα επιμέλεια ή τον προσδιορισμό των ειδών σύγκρουσης συμφερόντων που αφορούν τους διαχειριστές οργανισμών εναλλακτικών επενδύσεων (ΔΟΕΕ).
            
            
               Ο παρών κανονισμός βασίζεται σε τελική έκθεση της Ευρωπαϊκής Αρχής Κινητών Αξιών και Αγορών (ESMA) περί τεχνικών συμβουλών.
                  5
                Οι τεχνικές συμβουλές καταλήγουν στο συμπέρασμα ότι απαιτούνται περαιτέρω διευκρινίσεις όσον αφορά την ενσωμάτωση των κινδύνων βιωσιμότητας και των παραγόντων βιωσιμότητας στον κατ’ εξουσιοδότηση κανονισμό (ΕΕ) 231/2013 και προσδιορίζουν συγκεκριμένες σχετικές διατάξεις. 
            
            
               Ο παρών κανονισμός αποσαφηνίζει την ισχύουσα υποχρέωση των ΔΟΕΕ να ενσωματώνουν τους κινδύνους βιωσιμότητας. Η αποσαφήνιση αυτή δεν περιλαμβάνει κατάταξη μεταξύ των διαφόρων κινδύνων. Ο παρών κανονισμός διευκρινίζει επίσης ορισμένες από τις επιπτώσεις του κανονισμού περί γνωστοποιήσεων αειφορίας στον τομέα των χρηματοπιστωτικών υπηρεσιών, και συγκεκριμένα την περίπτωση των ΔΟΕΕ που γνωστοποιούν πληροφορίες σχετικά με τη συνεκτίμηση των δυσμενών επιπτώσεων στη βιωσιμότητα.
            
            
               Ο παρών κανονισμός, και άλλες τομεακές κατ’ εξουσιοδότηση πράξεις που προσαρμόζουν τους κανόνες για τα καθήκοντα καταπιστευματοδόχου και τις δοκιμές καταλληλότητας, ενισχύουν περαιτέρω τον κανονισμό περί γνωστοποιήσεων αειφορίας στον τομέα των χρηματοπιστωτικών υπηρεσιών,
                  6
                τον κανονισμό  σχετικά με τους ενωσιακούς δείκτες αναφοράς για την κλιματική μετάβαση και τους ευθυγραμμισμένους με τη συμφωνία του Παρισιού ενωσιακούς δείκτες αναφοράς, καθώς και τις γνωστοποιήσεις σχετικά με την αειφορία για τους ενωσιακούς δείκτες
                  7
                 και τον κανονισμό σχετικά με το ενωσιακό σύστημα ταξινόμησης των βιώσιμων δραστηριοτήτων
                  8
               . Οι κανόνες αυτοί ενσωματώνουν παραμέτρους βιωσιμότητας στις διαδικασίες επενδύσεων, παροχής συμβουλών και δημοσιοποίησης με συνεπή τρόπο σε όλους τους τομείς. Θέτουν περιβαλλοντικές, κοινωνικές και σχετικές με τη διακυβέρνηση παραμέτρους (βιωσιμότητας) στο επίκεντρο του χρηματοπιστωτικού συστήματος, συμβάλλοντας ώστε να μετατραπεί η οικονομία της Ευρώπης σε ένα πιο πράσινο, πιο ανθεκτικό, αποδοτικό ως προς τη χρήση των πόρων και κυκλικό σύστημα με χαμηλές ανθρακούχες εκπομπές.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Στις 24 Ιουλίου 2018, η Επιτροπή ζήτησε από την ESMA να εκδώσει τεχνικές συμβουλές σχετικά με πιθανές τροποποιήσεις των κατ’ εξουσιοδότηση πράξεων που πρόκειται να εγκριθούν στο πλαίσιο της οδηγίας 2011/61/ΕΕ, όσον αφορά την ενσωμάτωση των κινδύνων βιωσιμότητας και των παραγόντων βιωσιμότητας.
            
            
               Η ESMA δημοσίευσε την τελική της έκθεση περί τεχνικών συμβουλών προς την Επιτροπή στις 30 Απριλίου 2019. Στις συμβουλές ελήφθησαν υπόψη οι απόψεις τις οποίες εξέφρασαν τα ενδιαφερόμενα μέρη κατά τη διάρκεια της δημόσιας διαβούλευσης που διεξήχθη στο διάστημα μεταξύ της 19ης Δεκεμβρίου 2018 και της 19ης Φεβρουαρίου 2019. Οι συμβουλές περιλαμβάνουν ανάλυση κόστους-οφέλους. Επιπλέον, η ESMA διενήργησε ανοιχτή δημόσια ακρόαση στις 4 Φεβρουαρίου 2019 ώστε να συγκεντρώσει επιπλέον παρατηρήσεις. Ζητήθηκε επίσης η γνώμη της ομάδας συμφεροντούχων κινητών αξιών και αγορών της ESMA.
            
            
               Στις 22 Νοεμβρίου 2019 οι υπηρεσίες της Επιτροπής κίνησαν τη διαδικασία διαβούλευσης με τα κράτη μέλη, ενώ επίσης ζητήθηκε δεόντως η γνώμη της ομάδας εμπειρογνωμόνων της ευρωπαϊκής επιτροπής κινητών αξιών.
            
            
               Σύμφωνα με τις αρχές για τη βελτίωση της νομοθεσίας, το σχέδιο πρότασης δημοσιεύτηκε προς διαβούλευση από τις 8 Ιουνίου 2020 έως τις 6 Ιουλίου 2020. Αφού ελήφθησαν δεόντως υπόψη οι παρατηρήσεις, έγιναν περαιτέρω τροποποιήσεις στο κείμενο της αιτιολογικής έκθεσης. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική βάση του παρόντος κανονισμού ορίζεται στα άρθρα 12 παράγραφος 3, 14 παράγραφος 4, 15 παράγραφος 5 και 18 παράγραφος 2 της οδηγίας 2011/61/ΕΕ. 
            
            
               Ο παρών κανονισμός καλύπτει τις ακόλουθες τροποποιήσεις του κατ’ εξουσιοδότηση κανονισμού (ΕΕ) 231/2013:
            
            
               Το άρθρο 1 παράγραφος 1 προβλέπει ορισμό των «κινδύνων βιωσιμότητας» ο οποίος ευθυγραμμίζεται με τον ορισμό των «κινδύνων βιωσιμότητας» στον κανονισμό (ΕΕ) 2019/2088 άρθρο 2 σημείο 22)
                  9
               .
            
            
               Το άρθρο 1 παράγραφος 2 περιλαμβάνει τη συνεκτίμηση κινδύνων βιωσιμότητας, είτε από ποιοτική είτε από ποσοτική άποψη, στις κατά το άρθρο 18 του κατ’ εξουσιοδότηση κανονισμού (ΕΕ) 231/2013 απαιτήσεις δέουσας επιμέλειας. Όταν οι ΔΟΕΕ λαμβάνουν υπόψη τις κύριες δυσμενείς επιπτώσεις των επενδυτικών αποφάσεων στους παράγοντες βιωσιμότητας, πρέπει να τις λαμβάνουν υπόψη και όσον αφορά τις απαιτήσεις δέουσας επιμέλειας. 
            
            
               Το άρθρο 1 παράγραφος 3, που τροποποιεί το άρθρο 22 του κατ’ εξουσιοδότηση κανονισμού (ΕΕ) 231/2013, απαιτεί από τους ΔΟΕΕ να διατηρούν τους πόρους και την εμπειρογνωμοσύνη που απαιτούνται για την αποτελεσματική ενσωμάτωση κινδύνων βιωσιμότητας.
            
         
         
            
               Το άρθρο 1 παράγραφος 4 ορίζει ότι ο προσδιορισμός των συγκρούσεων συμφερόντων πρέπει επίσης να περιλαμβάνει τις συγκρούσεις που μπορεί να προκύψουν ως αποτέλεσμα της ενσωμάτωσης κινδύνων βιωσιμότητας.
            
            
               Το άρθρο 1 παράγραφος 5 διευκρινίζει ότι η πολιτική διαχείρισης κινδύνων σύμφωνα με το άρθρο 40 του κατ’ εξουσιοδότηση κανονισμού (ΕΕ) 231/2013 πρέπει επίσης να λαμβάνει υπόψη την έκθεση των οργανισμών εναλλακτικών επενδύσεων σε κινδύνους βιωσιμότητας.
            
            
               Το άρθρο 1 παράγραφος 6 περιλαμβάνει, στις γενικές απαιτήσεις που ορίζονται στο άρθρο 57 παράγραφος 1 του κατ’ εξουσιοδότηση κανονισμού (ΕΕ) 231/2013, την υποχρέωση των ΔΟΕΕ να λαμβάνουν υπόψη κινδύνους βιωσιμότητας.
            
            
               Το άρθρο 1 παράγραφος 7 διασφαλίζει ότι τα ανώτερα διοικητικά στελέχη του ΔΟΕΕ είναι υπεύθυνα για την ενσωμάτωση των κινδύνων βιωσιμότητας.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 21.4.2021
            
            
               για την τροποποίηση του κατ’ εξουσιοδότηση κανονισμού (ΕΕ) 231/2013 όσον αφορά τους κινδύνους βιωσιμότητας και τους παράγοντες βιωσιμότητας που πρέπει να λαμβάνονται υπόψη από τους διαχειριστές οργανισμών εναλλακτικών επενδύσεων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων και για την τροποποίηση των οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και (ΕΕ) αριθ. 1095/2010
                  10
               , και ιδίως το άρθρο 12 παράγραφος 3, το άρθρο 14 παράγραφος 4, το άρθρο 15 παράγραφος 5 και το άρθρο 18 παράγραφος 2,
            
            
               Εκτιμώντας τα ακόλουθα:
            
            
               (1)Η μετάβαση σε μια πιο βιώσιμη, αποδοτική ως προς τη χρήση των πόρων και κυκλική οικονομία χαμηλών ανθρακούχων εκπομπών, σύμφωνα με τους Στόχους Βιώσιμης Ανάπτυξης, είναι καίριας σημασίας ώστε να διασφαλιστεί η μακροπρόθεσμη ανταγωνιστικότητα της οικονομίας της Ένωσης. Το 2016 η Ένωση συνήψε τη συμφωνία του Παρισιού
                  11
               . Το άρθρο 2 παράγραφος 1 στοιχείο γ) της Συμφωνίας του Παρισιού θέτει ως στόχο την ενίσχυση της αντιμετώπισης της κλιματικής αλλαγής, μεταξύ άλλων, με το να καθιστά τις χρηματοδοτικές ροές συμβατές με την πορεία προς την επίτευξη χαμηλών εκπομπών αερίων του θερμοκηπίου και την ανθεκτική στις κλιματικές μεταβολές ανάπτυξη.
            
            
               (2)Αναγνωρίζοντας την πρόκληση αυτή, η Επιτροπή παρουσίασε την Ευρωπαϊκή Πράσινη Συμφωνία
                  12
                τον Δεκέμβριο του 2019. Η Πράσινη Συμφωνία συνιστά μια νέα αναπτυξιακή στρατηγική που αποσκοπεί στον μετασχηματισμό της Ένωσης σε μια δίκαιη και ευημερούσα κοινωνία με οικονομία σύγχρονη, ανταγωνιστική και αποδοτική ως προς τη χρήση των πόρων, στην οποία από το 2050 και μετά, θα έχουν μηδενιστεί οι καθαρές εκπομπές αερίων θερμοκηπίου και στην οποία η οικονομική ανάπτυξη θα έχει αποσυνδεθεί από τη χρήση των πόρων. Ο στόχος αυτός απαιτεί να δίδονται σαφή μηνύματα στους επενδυτές όσον αφορά τις επενδύσεις τους, προς αποφυγή μη αξιοποιήσιμων στοιχείων ενεργητικού και αύξηση της βιώσιμης χρηματοδότησης.
            
            
               (3)Τον Μάρτιο του 2018, η Επιτροπή δημοσίευσε σχέδιο δράσης με τίτλο «Χρηματοδότηση της αειφόρου ανάπτυξης»
                  13
                για τη χάραξη μιας φιλόδοξης και ολοκληρωμένης στρατηγικής για τη βιώσιμη χρηματοδότηση. Ένας από τους στόχους που καθορίζονται στο σχέδιο δράσης είναι ο αναπροσανατολισμός των ροών κεφαλαίων προς βιώσιμες επενδύσεις προκειμένου να επιτευχθεί βιώσιμη και χωρίς αποκλεισμούς ανάπτυξη. Η εκτίμηση επιπτώσεων στην οποία στηρίζονται οι μεταγενέστερες νομοθετικές πρωτοβουλίες που δημοσιοποιήθηκαν τον Μάιο του 2018
                  14
                κατέδειξε την ανάγκη να διευκρινιστεί ότι οι διαχειριστές οργανισμών εναλλακτικών επενδύσεων (ΔΟΕΕ), στο πλαίσιο των υποχρεώσεών τους έναντι των επενδυτών, θα πρέπει να λαμβάνουν υπόψη παράγοντες βιωσιμότητας. Ως εκ τούτου, οι ΔΟΕΕ θα πρέπει να αξιολογούν όχι μόνο όλους τους σχετικούς χρηματοοικονομικούς κινδύνους σε συνεχή βάση, αλλά και όλους τους σχετικούς κινδύνους βιωσιμότητας, κατά τα οριζόμενα στον κανονισμό (ΕΕ) 2019/2088 του Ευρωπαϊκού Κοινοβουλίου και του Συμβουλίου
                  15
               , οι οποίοι, όταν ανακύπτουν, ενδέχεται να έχουν σημαντικό, πραγματικό ή δυνητικό, αρνητικό αντίκτυπο στην αξία μιας επένδυσης. Ο κατ’ εξουσιοδότηση κανονισμός (ΕΕ) αριθ. 231/2013
                  16
                δεν αναφέρεται ρητά σε κινδύνους βιωσιμότητας. Για τον λόγο αυτό και για να εξασφαλιστεί η ορθή εφαρμογή και τήρηση των εσωτερικών διαδικασιών και των οργανωτικών ρυθμίσεων, είναι αναγκαίο να αποσαφηνιστεί ότι οι διαδικασίες, τα συστήματα και οι εσωτερικοί έλεγχοι των ΔΟΕΕ αποτυπώνουν τους κινδύνους βιωσιμότητας και ότι απαιτούνται τεχνικοί πόροι και εμπειρογνωμοσύνη για την ανάλυση των εν λόγω κινδύνων.
            
            
               (4)Δυνάμει του κανονισμού (ΕΕ) 2019/2088, οι ΔΟΕΕ που, είτε εθελοντικά είτε υποχρεωτικά, λαμβάνουν υπόψη τις κύριες δυσμενείς επιπτώσεις των επενδυτικών αποφάσεων στους παράγοντες αειφορίας, υποχρεούνται να δημοσιοποιούν τον τρόπο με τον οποίο οι πολιτικές δέουσας επιμέλειας που εφαρμόζουν λαμβάνουν υπόψη τις εν λόγω κύριες δυσμενείς επιπτώσεις. Για λόγους συνοχής μεταξύ του κανονισμού (ΕΕ) 2019/2088 και του κανονισμού (ΕΕ) αριθ. 231/2013, η εν λόγω υποχρέωση θα πρέπει να αποτυπώνεται στον κανονισμό (ΕΕ) αριθ. 231/2013.
            
            
               (5)Προκειμένου να διατηρηθούν υψηλά πρότυπα προστασίας των επενδυτών, οι ΔΟΕΕ, όταν προσδιορίζουν τα είδη σύγκρουσης συμφερόντων των οποίων η ύπαρξη ενδέχεται να βλάψει τα συμφέροντα ενός ΟΕΕ, θα πρέπει να περιλαμβάνουν τις συγκρούσεις συμφερόντων, που ενδέχεται να προκύψουν ως αποτέλεσμα της ενσωμάτωσης κινδύνων βιωσιμότητας, στις διαδικασίες, στα συστήματα και στους εσωτερικούς ελέγχους τους. Σε αυτές μπορούν να συγκαταλέγονται συγκρούσεις συμφερόντων που πηγάζουν από αμοιβές ή προσωπικές συναλλαγές του προσωπικού, συγκρούσεις που μπορεί να οδηγήσουν σε προβολή ψευδοοικολογικής ταυτότητας («greenwashing»), καταχρηστική πώληση ή ανακριβή παρουσίαση επενδυτικών στρατηγικών και συγκρούσεις μεταξύ διαφόρων ΟΕΕ τους οποίους διαχειρίζεται ο ίδιος ΔΟΕΕ.
            
            
               (6)Ο κατ’ εξουσιοδότηση κανονισμός (ΕΕ) αριθ. 231/2013 θα πρέπει, επομένως, να τροποποιηθεί αναλόγως.
            
            
               (7)Οι αρμόδιες αρχές και οι ΔΟΕΕ θα πρέπει να έχουν επαρκή χρόνο για να προσαρμοστούν στις νέες απαιτήσεις που περιέχει ο παρών κανονισμός. Ως εκ τούτου, η ημερομηνία εφαρμογής του θα πρέπει να μετατεθεί,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
         
         
            
               Άρθρο 1
            
            
               Ο κατ’ εξουσιοδότηση κανονισμός (ΕΕ) αριθ. 231/2013 τροποποιείται ως εξής:
            
            
               1)Στο άρθρο 1, προστίθενται τα ακόλουθα σημεία 6) και 7):
            
            
               «6)
                     ως “κίνδυνος βιωσιμότητας” νοείται ο κίνδυνος βιωσιμότητας κατά τα οριζόμενα στο άρθρο 2 σημείο 22) του κανονισμού (ΕΕ) 2019/2088 του Ευρωπαϊκού Κοινοβουλίου και του Συμβουλίου*·
            
            
               7)
                     ως “παράγοντες βιωσιμότητας” νοούνται οι παράγοντες αειφορίας κατά τα οριζόμενα στο άρθρο 2 σημείο 24) του κανονισμού (ΕΕ) 2019/2088.
            
            
               ________________________
            
            
               *
                     Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).»·
            
            
               2)Στο άρθρο 18, προστίθενται οι ακόλουθες παράγραφοι 5 και 6:
            
            
               «5.
                     Οι ΔΟΕΕ λαμβάνουν υπόψη κινδύνους βιωσιμότητας όταν συμμορφώνονται με τις απαιτήσεις των παραγράφων 1 έως 3.
            
            
               6.
                     Όταν οι ΔΟΕΕ λαμβάνουν υπόψη τις κύριες δυσμενείς επιπτώσεις των επενδυτικών αποφάσεων στους παράγοντες αειφορίας, όπως περιγράφεται στο άρθρο 4 παράγραφος 1 στοιχείο α) του κανονισμού (ΕΕ) 2019/2088, ή όπως απαιτείται από το άρθρο 4 παράγραφος 3 ή 4 του εν λόγω κανονισμού, οι εν λόγω ΔΟΕΕ λαμβάνουν υπόψη τις εν λόγω κύριες δυσμενείς επιπτώσεις όταν συμμορφώνονται με τις απαιτήσεις των παραγράφων 1 έως 3 του παρόντος άρθρου.»·
            
            
               3)Στο άρθρο 22, προστίθεται η ακόλουθη παράγραφος 3:
            
            
               «3.
                     Για τους σκοπούς της παραγράφου 1, οι ΔΟΕΕ διατηρούν τους πόρους και την εμπειρογνωμοσύνη που απαιτούνται για την αποτελεσματική ενσωμάτωση κινδύνων βιωσιμότητας.»·
            
            
               4)Στο άρθρο 30, προστίθεται το ακόλουθο εδάφιο:
            
            
               «Οι ΔΟΕΕ διασφαλίζουν ότι, όταν προσδιορίζουν τα είδη σύγκρουσης συμφερόντων των οποίων η ύπαρξη ενδέχεται να βλάψει τα συμφέροντα ενός ΟΕΕ, περιλαμβάνουν τα είδη σύγκρουσης συμφερόντων εκείνα, που ενδέχεται να προκύψουν ως αποτέλεσμα της ενσωμάτωσης κινδύνων βιωσιμότητας, στις διαδικασίες, τα συστήματα και τους εσωτερικούς ελέγχους τους.»· 
            
            
               5)Στο άρθρο 40, η παράγραφος 2 αντικαθίσταται από το ακόλουθο κείμενο: 
            
            
               «2.
                     Η πολιτική διαχείρισης κινδύνων περιλαμβάνει διαδικασίες οι οποίες είναι απαραίτητες προκειμένου ο ΔΟΕΕ να αξιολογεί την έκθεση του κάθε ΟΕΕ που διαχειρίζεται στους κινδύνους αγοράς, ρευστότητας, βιωσιμότητας και αντισυμβαλλομένου, καθώς και την έκθεση του ΟΕΕ σε όλους τους άλλους κινδύνους, συμπεριλαμβανομένων των λειτουργικών κινδύνων, που μπορεί να είναι σημαντικοί για κάθε ΟΕΕ που διαχειρίζεται.»·
            
            
               6)Στο άρθρο 57 παράγραφος 1, προστίθεται το εξής εδάφιο:
            
            
               «Οι ΔΟΕΕ λαμβάνουν υπόψη κινδύνους βιωσιμότητας, όταν συμμορφώνονται με τις απαιτήσεις που ορίζονται στο πρώτο εδάφιο.»·
            
            
               7)Στο άρθρο 60 παράγραφος 2, προστίθεται το ακόλουθο στοιχείο θ):
            
            
               «θ)
                     είναι υπεύθυνα για την ενσωμάτωση κινδύνων βιωσιμότητας στις δραστηριότητες που αναφέρονται στα στοιχεία α) έως η).».
            
         
         
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από [Υπηρεσία Εκδόσεων: να συμπληρωθεί η ημερομηνία της πρώτης ημέρας του δωδέκατου μήνα μετά τη δημοσίευση στην Επίσημη Εφημερίδα της Ευρωπαϊκής Ένωσης].
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 21.4.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: η Ευρωπαϊκή Πράσινη Συμφωνία [COM(2019)640 final] 
               
               
                  
                     (2)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Σχέδιο Δράσης: Χρηματοδότηση της αειφόρου ανάπτυξης» [COM(2018)097 final].
               
               
                  
                     (3)
                  
                        Κατ’ εξουσιοδότηση κανονισμός (ΕΕ) αριθ. 231/2013 της Επιτροπής, της 19ης Δεκεμβρίου 2012, προς συμπλήρωση της οδηγίας 2011/61/ΕΕ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις, τους γενικούς όρους λειτουργίας, τους θεματοφύλακες, τη μόχλευση, τη διαφάνεια και την εποπτεία (ΕΕ L 83 της 22.3.2013, σ. 1).
               
               
                  
                     (4)
                  
                        Οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων και για την τροποποίηση των οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και (ΕΕ) αριθ. 1095/2010 (ΕΕ L 174 της 1.7.2011, σ.1).
               
               
                  
                     (5)
                  
                        Τελική έκθεση — Τεχνικές συμβουλές της ESMA προς την Ευρωπαϊκή Επιτροπή σχετικά με την ενσωμάτωση των κινδύνων βιωσιμότητας και των παραγόντων βιωσιμότητας στην οδηγία για τους ΟΣΕΚΑ και στην οδηγία για τους ΔΟΕΕ (ESMA34-45-688).
               
               
                  
                     (6)
                  
                        Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).
               
               
                  
                     (7)
                  
                        Κανονισμός (ΕΕ) 2019/2089 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση του κανονισμού (ΕΕ) 2016/1011 σχετικά με τους ενωσιακούς δείκτες αναφοράς για την κλιματική μετάβαση και τους ευθυγραμμισμένους με τη συμφωνία του Παρισιού ενωσιακούς δείκτες αναφοράς καθώς και τις γνωστοποιήσεις σχετικά με την αειφορία για τους ενωσιακούς δείκτες (ΕΕ L 317 της 9.12.2019, σ. 17).
               
               
                  
                     (8)
                  
                        Κανονισμός του Ευρωπαϊκού Κοινοβουλίου και του Συμβουλίου σχετικά με τη θέσπιση πλαισίου για τη διευκόλυνση των βιώσιμων επενδύσεων (δεν έχει ακόμη δημοσιευθεί).
               
               
                  
                     (9)
                  
                        Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).
               
               
                  
                     (10)
                  
                        ΕΕ L 174 της 1.7.2011, σ. 1.
               
               
                  
                     (11)
                  
                        Απόφαση (ΕΕ) 2016/1841 του Συμβουλίου, της 5ης Οκτωβρίου 2016, για τη σύναψη, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (ΕΕ L 282 της 19.10.2016, σ. 4).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        SWD(2018) 264 final.
               
               
                  
                     (15)
                  
                        Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).
               
               
                  
                     (16)
                  
                        Κατ’ εξουσιοδότηση κανονισμός (ΕΕ) αριθ. 231/2013 της Επιτροπής, της 19ης Δεκεμβρίου 2012, προς συμπλήρωση της οδηγίας 2011/61/ΕΕ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις, τους γενικούς όρους λειτουργίας, τους θεματοφύλακες, τη μόχλευση, τη διαφάνεια και την εποπτεία (ΕΕ L 83 της 22.3.2013, σ. 1).